नई दिल्ली : फराक मिथिला राज्य लेल चलि रहल अनशनक आइ तेसर दिन छल जाहिमे लोकक भागीदारी पछिला दू दिनक अपेक्षा बेसी छल कियैक तऽ आइ छुट्टीक दिन छल ताहिलेल मिथिलावासी अप्पन आवाज बुलंद करबा लेल भारतक कोन-कोनसँ पैघ संख्यामे पहुंचि पृथक मिथिला राज्यक लेल जंतर-मंतर पर धरना पर बैसला। इ धरना काल्हि धरि चलत आ जेकरा मादे भारत सरकारक ध्यान मिथिला राज्य दिस दियाबय केँ कोशिश होएत। धरनास्थल पर बैसल तीन गोट अनशनकारी मनोज झा, कौशल आ राजीव झा कवि एकांतक हालत ठीक अछि, आइ सांझमे डाक्टर लोकनि एकर पुष्टि केला। धरना स्थल बहुतो रंग चर्चा-परिचर्चा लगातार चलि रहल अछि जाहिमे मिथिला राज्य आ युवाक भूमिका प्रमुख अछि। वक्तालोकनि धरना केँ संबोधित करैत कहला जे मिथिला राज्यक लेल आब मिथिला-मैथिलीक सभ संगठन केँ एक मंच पर आबय केँ बेर भऽ गेल अछि। मौका पर अनूप चौधरी, विजय झा, रत्नेश्वर झा, अमरेँद्र झा, प्रवीण नारायण चौधरी लगाइत सैकड़ो संख्यामे मिथिलावासी उपस्थित छलथि। 